Няўважлівыя лісяняты
*Ніна Галіноўская*

Госці будуць у лісіцы.

Ліска зранку мітусіцца:

Варыць, смажыць, выпякае.

Ой, рухавая якая!

Тата вучыць лісянят,

Рыжых, шустрых зверанят,

«Добры дзень» казаць і «дзякуй»,

Ставіць кожнаму адзнаку.

Хорам дзеці-лісяняты

Паўтараюць ўслед за татам:

«Калабок прысеў на пень,

Кажа: «Сонца, добры дзень!»

Адпачыў хвілінак пяць…»

— Што пяньку трэба сказаць?

— Добры дзень! — крычаць звяркі.

— Хто няўважлівы такі?

— Дзякуй, — скажа калабок!

— Малайчына, пяць, сынок…

Шум, гамонка каля хаты.

— Госці!.. Ціха, лісяняты.

— Добры дзень! — гавораць госці.

Лісяняты шэпчуць штосьці.

I гучыць, як рэха:

— Дзякуй!

Што ж ім ставіць за адзнаку?..